अबू धाबी टेस्ट : बेनतीजा रहा पहला मुकाबला  
संगकारा और जयवर्धने के बीच 201 रन की नाबाद साझेदारी की बदौलत श्रीलंका पाकिस्तान के साथ खेले गए दूसरे टेस्ट मैच को ड्रॉ कराने में सफल रहा।
अपने टेस्ट करियर का आठवां दोहरा शतक लगाने वाले कुमार संगकारा (211) और विकेटकीपर बल्लेबाज प्रसन्ना जयवर्धने (120) के बीच छठे विकेट के लिए 201 रनों की नाबाद साझेदारी की बदौलत श्रीलंका क्रिकेट टीम शेख जायेद स्टेडियम में पाकिस्तान के साथ खेले गए दूसरे टेस्ट मैच को ड्रॉ कराने में सफल रही।   मैच के पांचवें दिन श्रीलंकाई टीम अपनी दूसरी पारी में 483 रनों पर पवेलियन लौट गई। इस प्रकार उसे 169 रनों की बढ़त मिली। इस लक्ष्य का पीछा करते हुए पाकिस्तान ने 10 ओवरों में एक विकेट पर 21 रन बनाए। इसके बाद मैच समाप्त घोषित कर दिया गया। श्रीलंका ने अपनी पहली पारी में 197 रन बनाए थे जबकि पाकिस्तानी टीम ने अपनी पहली पारी छह विकेट पर 511 रनों पर घोषित कर दी थी।  संगकारा ने अपनी 431 गेंदों की मैच बचाऊ पारी में 18 चौके लगाए हैं जबकि प्रसन्ना 273 गेंदों का सामना करते हुए 12 चौके लगाने में सफल रहे। प्रसन्ना ने करियर का चौथा शतक जड़ा। संगकारा चौथे दिन की समाप्ति तक 161 और प्रसन्ना 25 रन पर नाबाद लौटे थे। दूसरी पारी में पाकिस्तान की ओर से उमर गुल ने चार विकेट लिए।  संगकारा दोहरा शतक लगाने के मामले में विश्व की तीसरे सबसे सफल बल्लेबाज बन गए हैं। उनके अधिक दोहरा शतक ऑस्ट्रेलिया के डोनाल्ड ब्रैडमैन (12) और वेस्टइंडीज के ब्रायन लारा (9) ने लगाए हैं। संगकारा का नाम आठ दोहरे शतक दर्ज हैं।   इससे पहले, तौफीक उमर (236) के करियर के पहले दोहरे शतक की बदौलत पाकिस्तान ने अपनी पहली पारी छह विकेट पर 511 रनों के योग पर घोषित कर दी। तौफीक ने 496 गेंदों की पारी में 17 चौके और एक छक्का लगाया। उनके अलावा अजहर अली ने 70, यूनिस खान ने 33, कप्तान मिस्बाह-उल-हक ने 46 और असद शफीक ने 26 रनों की उपयोगी पारी खेली। श्रीलंका की ओर से रंगना हेराथ ने तीन और चनाका वेलेगेदारा ने दो विकेट लिए।   तीन मैचों की इस टेस्ट श्रृंखला का आयोजन मूल रूप से पाकिस्तान में होना था लेकिन 2009 में आतंकवादी हमले का शिकार हुई श्रीलंकाई टीम के पाकिस्तान जाने से इंकार के बाद इसे तटस्थ आयोजन स्थल पर खेला जा रहा है।